b'\n_START_ARTICLE_\nBASE jumping\n_START_PARAGRAPH_\nSkoki BASE so \xc5\xa1port, pri katerem padalec sko\xc4\x8di s stoje\xc4\x8dega objekta._NEWLINE_BASE je angle\xc5\xa1ka kratica za Building (zgradba), Antenna (antena - nenaseljen stolp), Span (most, obok, kupola), in Earth (klif ali katerakoli druga naravna formacija). Kratice nakazujejo od kod ska\xc4\x8dejo padalci, ki se ukvarjajo s to zvrstjo padalstva. V \xc5\xa1tevilnih dr\xc5\xbeavah je ta zvrst padalstva prepovedana, zato se \xc5\xa1tevilni padalci z njo ukvarjajo ilegalno. Skoki BASE so ekstremna zvrst padalstva. Razmeroma varne BASE skoke so zmo\xc5\xbeni opravljati le izku\xc5\xa1eni padalci. Ve\xc4\x8dina BASE padalcev prihaja iz vrst padalcev, ki ska\xc4\x8dejo iz letala. Obe zvrsti se v \xc5\xa1tevilnih prvinah bistveno razlikujeta._NEWLINE_Pri BASE skokih se uporablja posebne padalske nahrbtnike in poseben na\xc4\x8din zlaganja padala. V padalskem nahrbtniku, narejenem za BASE skoke, ni rezervnega padala. Glede na majhne vi\xc5\xa1ine, iz katerih se pri BASE skokih ska\xc4\x8de, je rezervno padalo povsem nepotrebno in je lahko celo mote\xc4\x8de ali nevarno. Tudi ostala oprema padala je prirejena za skoke iz majhnih vi\xc5\xa1in._NEWLINE_Raz\xc5\xa1irjeno je mnenje, da baserje povsod po svetu preganjajo in da ekstremno padalstvo ni organiziran \xc5\xa1port. To mnenje je le deloma pravilno. Nekateri izdelovalci vrhunskih padal organizirajo te\xc4\x8daje u\xc4\x8denja BASE skokov iz balonov. V ZDA vsako leto v oktobru (vedno tretjo soboto v mesecu) organizirajo verjetno najve\xc4\x8djo legalno prireditev v BASE skokih na svetu. Imenuje se Dan mosta. V Virginiji je most z imenom New river. Most je v naravnem parku in skoki so dovoljeni samo v to\xc4\x8dno dolo\xc4\x8denem \xc4\x8dasovnem obdobju \xe2\x80\x93 od devetih zjutraj do treh popoldan. Prireditev spremljajo \xc5\xa1tevilna predavanja in delavnice o posebnostih padalske opreme pri BASE skokih in o posebnostih tehnike skakanja. Sodelovanje na tej prireditvi je priporo\xc4\x8deno le za izku\xc5\xa1ene padalce. Na mostu so prisotni svetovalci, ki dajejo priporo\xc4\x8dila, vendar ne preverjajo padalskih licenc in tudi opreme ne. Skok z mostu je dovoljen komurkoli. \xc4\x8ce odmislimo tehniko skoka in obvladovanje teles v prostem padu, bi \xc5\xbee izbor napa\xc4\x8dnega padala padalca stal \xc5\xbeivljenja. Priporo\xc4\x8da se raba velikih, sedem celi\xc4\x8dnih padal z mre\xc5\xbeastim drsnikom (ali brez drsnika), ki so v padalski nahrbtnik zlo\xc5\xbeena brez rabe notranje vre\xc4\x8de. Padal\xc4\x8dek, ki izvle\xc4\x8de glavno padalo, ima ve\xc4\x8djo povr\xc5\xa1ino od tistega pri obi\xc4\x8dajnih skokih. Dol\xc5\xbeina vrvice za izvle\xc4\x8denje glavnega padala je prirejena. Prirejen je tudi ustroj padalskega nahrbtnika. Padalski avtomati se ne uporabljajo. Ko se padalo odpre, ga je treba znati pravilno upravljati. Prostor za pristanek je izjemno majhen in skalnat.\n_START_SECTION_\nSkoki BASE v Sloveniji\n_START_PARAGRAPH_\nPrvi BASE skok v Sloveniji je bil izveden s Triglavske sfinge. Do zdaj so slovenski baserji sko\xc4\x8dili z ve\xc4\x8d kot 15 objektov v Sloveniji, med drugim s trboveljskega dimnika (http://24ur.com/novice/slovenija/base-jump-s-trboveljskega-dimnika.html), ter iz \xc5\xa1tevilnih objektov po svetu. Pri skoku s pe\xc4\x8dine \xc5\xa0vici se je smrtno ponesre\xc4\x8dila baseskakalka Valentina Rotar /http://www.dnevnik.si/novice/kronika/1042474022).'